ШууеифIым дежкIэ къамышыр щIопщкъым – дирижёр башщ
Польшэм, Венгрием, Чехословакием, ГДР-м, ФРГ-м, Австрием, Норвегием, Швецием я стадионхэм Iэгуауэшхуэ щыхуаIэту къекIуэкIащ нобэ зи гугъу тщIыну шууейр. Илъэс 25-кIэ уанэгум имыкIа ПщыукI Жамбот и текIуэныгъэ пхъуантэм шыгъажэ саугъэт минищым нэс дэлъщ.
Шууей Iэзэ ПщыукI Жамбот зэпеуэ куэдым щыпашэт.
СССР — м ПщыукI Жамбот къыпеуэфыну исар Насибов Николай и закъуэщ. Шыхэм яхуиIэ лъагъуныгъэр, дауи, и лъым хэтт. 34-нэ шы заводым и бригадиру лэжьащ Жамбот и адэр. Арати, зэрыцIыкIурэ шым яхэту къэхъуащ езыри и къуэш-шыпхъухэри.
Илъэс 14-м ит ныбжьыщIэу хуежьащ щIалэ цIыкIум Малкэ шы заводым щылэжьэн. КъызэрыщIидзар шыхэр игъасэущ. Ар къыщыхъуар 1944 гъэрщ. Зауэр иуха нэужь, Жамбот щIотIысхьэ Украинэм щыIэ, тренер-шууейхэр щрагъаджэу Деркул дэт еджапIэм. Практикэ папщIэу, щIалэр щылэжьащ Мэзкуу къалэм Сталин Василий къыщызэригъэпэщауэ щыта шы-спорт клубым. Арат Малкэ Iуфэ къыщыхъуа щIалэр ныбжьэгъурэ хьэрхуэрэгъурэ къыхуэхъуа Насибов Николай щыхуэзар. А лъэхъэнэ дыдэрщ Жамбот Гребенкэ цIэр зезыхьэ инджылызышым тесу дунейпсо рекорд игъэува нэужь, спортым и мастер цIэр къыщратар. Жамбот зытес шым метр 3000-р дакъикъи 3-рэ секунди 5, 2-м къижауэ щытащ.
Шууей диплом къыIэрохьэри, ПщыукIыр япэщIыкIэ Псыншокъуэ дэта 110-нэ шы заводым мэув. ЕгъэджакIуэфI хуэзэным и насып хэлът щIалэм. Жгун Игнат, Босенкэ Василий, а зэманым цIэрыIуэу щыта Къардэн ПIотIэ сымэ щылажьэрт а заводым.
Армэм щыIэху ПщыукI Жамбот КавказщIыб дзэ округым и штабым и инструктор-шууейуэ щытащ, шыхэр парадым хуигъэхьэзыру. Армэм къокIыжри, щIалэр 1958 гъэ пщIондэ Мэзкуу дэт, шы гъэхъунымкIэ институтым щолажьэ. Псоми зыщихъуэжар ПщыукI Жамбот а зэманым КъБАССР-м и Правительствэм и УнафэщI IэнатIэр зезыхьа Ахъуэхъу Аслъэнбий зригъэцIыхуа нэужьщ. Ахъуэхъум Жамбот Хэкум къишэжри, Къэбэрдей шы завод №94-м игъэуващ. А заводырщ зэпхар Жамбот и ехъулIэныгъэ псори.
ПщыукI Жамбот уафэхъуэпскIым хуэдэу къахэлыдыкIат СССР-м ис шууейхэм. КъызэщIэубыдауэ къыубжмэ, ар зыхэта шыгъажи 150-м щыщу 35-м япэ увыпIэр къыщихьащ. «ШууеифIым дежкIэ къамышыр щIопщкъым — дирижёр башщ» — а псалъафэр къызэзынэкIар ПщыукI Жамботщ.
Къэбэрдей-Балъкъэрым щыщу ПщыукIым и закъуэщ ЩIы хъурейм шы зэпеуэ нэхъ лъагэ дыдэу къыщалъытэ «Триумфальная арка» зыфIащам хэтыну хуит ящIауэ щытар — 1958 — 1959 гъэхэм. Жамбот и мурадт а шыгъажэ ехьэжьам Къэбэрдей шы заводыр зэрыгушхуэ Лангет хакIуэ цIэрыIуэм тесу хэтыну. Ауэ шыгъажэр къэсыным куэд имыIэжу, Лангет сымаджэ хъури, Жамбот Сбор зи цIэ, «Восход» шы заводым щыщым тетIысхьэн хуей хъуащ, къызэрысыфари 39-м ящыщу 17- нэущ. Илъэс дэкIа нэужь, Украинэм щыщ шым шэсри, 9-нэу къэсауэ щытащ. Лангет шэсу «Триумфальная арка» зэпеуэм зэрыхэмытыфам фIэкIа, IэщIагъэ гукъеуэ иIакъым Жамбот.
Хуэмурэ ПщыукIым и текIуэныгъэ телъыджэхэм я хъыбархэм Урысейри дунейри зэщIащтащ. 1960 гъэм Дон Iус Ростов щыIэу, ПщыукI Жамбот нобэр къыздэсым ямыкъутэ-фа рекорд игъэувауэ щытащ Робот зи цIэ инджылызышым тесу: и псынщIагъыр дакъикъи 3-рэ секунд 11-рэт. Илъэс дэкIри, ардыдэр Мэзкуу, Бухарест, Прагэ, Братиславэ, къинэмыщI хамэ къэрал щIыпIэхэм къыщигъэхъуащ. Апхуэдэ щIыкIэу Къэбэрдей шы заводым и пщIэр текIуауэ щытащ абы и хьэрхуэрэгъу «Восход» шы заводым ейм. ИкIи Жамбот и закъуэщ КъБР-м щыщу «дунейпсо мыхьэнэ зиIэ шууей» цIэр зыхуагъэфэщар.
Дуней гъуэгуанэ гъэщIэгъуэн къикIуащ ПщыукI Жамбот. Ар хуэзащ Будённый Семён, Брежнев Леонид, Мэлбахъуэ Тимборэ, Франджы къэралым инджылыз пащтыхь гуащэ Елизаветэ щыIущIауэ щытащ. Ауэ уанэгум исын насыпыр абы пщIэншэу къыIэрыхьауэ пхужыIэнукъым: и щхьэкуцIыр бжыгъэншэу зэрыхъеям къыдэкIуэу, куэдрэ и къупщхьэхэр къутауэ щытащ.
1973 гъэм и кIэм, и ныбжьыр илъэс 53-рэ ирикъуа нэужь, ПщыукI Жамбот тренеру лэжьэн щIедзэ. Илъэс 17 зрита а IэнатIэми Жамбот щыехъулIэныгъэншэтэкъым. Тренеру лэжьэху абы игъэса шыхэр шыгъажэ 3000-м щытекIуащ. Япэ илъэсым и закъуэ саугъэт 30 Ростов шыгъэжапIэм къыщахьат Жамбот ишхэм. 1988 гъэм абы къыхуагъэфэщащ «тренер Iэзэ» цIэ лъапIэр. Жамбот игъэса шыхэрщ зытесар ПщыукI Сэрэбий, Шыд Лолэ, Косенкэ Михаил сымэ хуэдэ шууей цIэрыIуэхэр.
Зыгъэхьэзырар Чэрим Марианнэщ.
